IZVEDBENA UREDBA KOMISIJE (EU) 2023/217

z dne 1. februarja 2023

o popravku Uredbe (EU) št. 965/2012 glede nekaterih nedoslednosti pri zahtevah, uvedenih z Izvedbeno uredbo (EU) 2019/1387 ter uredbama (EU) 2021/1296 in (EU) 2021/2237

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) in zlasti člena 31 Uredbe,

ob upoštevanju naslednjega:

(1) Z Izvedbeno uredbo Komisije (EU) 2021/2237 (2) je bila spremenjena točka ORO.FC.146 Priloge III (del ORO) k Uredbi Komisije (EU) št. 965/2012 (3). Sklic v točki ORO.FC.146(f)(2) na točko ORO.FC.005(b)(2) je treba nadomestiti s sklicem na točko ORO.FC.005(b)(1), ki je upoštevna za operacije letal.

(2) Pri spremembah točk CAT.POL.A.230 in CAT.POL.A.235 Priloge IV (del CAT) k Uredbi (EU) št. 965/2012 z Izvedbeno uredbo Komisije (EU) 2019/1387 (4) je prišlo do napake v zvezi z odpremo letal. Zahteve iz točk CAT.POL.A.230(e) in CAT.POL.A.235(e) bi bilo treba uporabljati kumulativno in ne alternativno.

(3) Z Izvedbeno uredbo Komisije (EU) 2021/1296 (5) je bila spremenjena točka CAT.OP.MPA.150 Priloge IV (del CAT) k Uredbi Komisije (EU) št. 965/2012. Navedenim spremembam pomotoma niso sledile posledične spremembe točk CAT.POL.A.215 in CAT.POL.A.415 v navedeni prilogi. Zato je upoštevna pravna navedba napačna in to napako bi bilo treba popraviti.

(4) Z Izvedbeno uredbo (EU) 2021/1296 je bila spremenjena tudi točka SPO.POL.110 Priloge VIII (del SPO) k Uredbi (EU) št. 965/2012, in sicer tako, da so bile nadomeščene točke (a), (b) in (c) navedene točke. Toda s predlogom spremembe sta bili črtani tudi prejšnji točki (d) in (e), kar ni bilo nameravano. Zato bi bilo treba prejšnji točki (d) in (e) točke SPO.POL.110 znova uvesti z učinkom od datuma začetka uporabe Uredbe (EU) 2021/1296, torej od 30. oktobra 2022.

(5) Uredbo (EU) št. 965/2012 bi bilo zato treba ustrezno popraviti.

(6) Zahteve iz te uredbe so v skladu z mnenjem Odbora za uporabo skupnih varnostnih predpisov na področju civilnega letalstva –

SPREJELA NASLEDNJO UREDBO:

Člen 1 Priloge III (del ORO), IV (del CAT) in VIII (del SPO) k Uredbi (EU) št. 965/2012 se popravijo v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije. Točka 3 Priloge se uporablja od 30. oktobra 2022.

Ta uredba je v celoti zavezujoča in se neposredno uporablja v vseh državah članicah. V Bruslju, 1. februarja 2023 Za Komisijo predsednica Ursula VON DER LEYEN

(1) UL L 212, 22.8.2018, str. 1.

(2) Izvedbena uredba Komisije (EU) 2021/2237 z dne 15. decembra 2021 o spremembi Uredbe (EU) št. 965/2012 glede zahtev za operacije v vseh vremenskih razmerah ter za usposabljanje in preverjanje letalske posadke (UL L 450, 16.12.2021, str. 21).

(3) Uredba Komisije (EU) št. 965/2012 z dne 5. oktobra 2012 o tehničnih zahtevah in upravnih postopkih za letalske operacije v skladu z Uredbo (ES) št. 216/2008 Evropskega parlamenta in Sveta (UL L 296, 25.10.2012, str. 1).

(4) Izvedbena uredba Komisije (EU) 2019/1387 z dne 1. avgusta 2019 o spremembi Uredbe (EU) št. 965/2012 v zvezi z zahtevami za izračunavanje pristajalne zmogljivosti letal in standardi za ocenjevanje stanja na površini vzletno-pristajalne steze, posodobitvijo določene varnostne opreme na zrakoplovih in zahtev ter operacijami brez odobritve za operacije povečanega doleta (UL L 229, 5.9.2019, str. 1).

(5) Izvedbena uredba Komisije (EU) 2021/1296 z dne 4. avgusta 2021 o spremembi in popravku Uredbe (EU) št. 965/2012 v zvezi z zahtevami za načrtovanje in upravljanje goriva/energije ter zahtevami glede podpornih programov in psihološke ocene letalske posadke ter preizkusov za ugotavljanje prisotnosti psihoaktivnih snovi (UL L 282, 5.8.2021, str. 5).